OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA 2024.

ZA RAZDOBLJE SIJEČANJ - LIPANJ 2024.

# UVODNE NAPOMENE

Zakonom o proračunu (NN 144/21) koji je stupio na snagu 1. siječnja 2022. godine propisan je sadržaj polugodišnjeg i godišnjeg izvještaja o izvršenju financijskog plana proračunskih i izvanproračunskih korisnika. Ministar financija je novim Pravilnikom o polugodišnjem i godišnjem izvještaju o izvršenju proračuna i financijskog plana (NN 85/23) propisao izgled, (detaljniji) sadržaj, obveznike primjene, način i rokovi podnošenja, donošenja i objave polugodišnjeg i godišnjeg izvještaja o izvršenju proračuna i financijskog plana. Danom stupanja na snagu ovoga Pravilnika prestaje važiti Pravilnik o polugodišnjem i godišnjem izvještaju o izvršenju proračuna (»Narodne novine«, broj 24/13., 102/17., 1/20. i 147/20.), tako da su sljedeći pojmovi dobili novo značenje:

„*3. izvorni plan je prvi proračun odnosno financijski plan usvojen od Hrvatskog sabora odnosno predstavničkog tijela,“*

*„6. rebalans su zadnje izmjene i dopune proračuna odnosno financijskog plana usvojenog od strane Hrvatskog sabora odnosno predstavničkog tijela u izvještajnom razdoblju,*

*7. tekući plan je proračun odnosno financijski plan odnosno posljednje izmjene i dopune proračuna odnosno financijskog plana s uključenim naknadno izvršenim preraspodjelama u izvještajnom razdoblju*“

Na web stranici Ministarstva financija je dana 26.07.2023. objavljena Uputa za izvještaj o izvršenju financijskog plana KLASA: 400-02/23-01/34, URBROJ: 513-05-02-23-5 od 25. srpnja 2023. čiji je sastavni dio tablica oglednog formata izvještaja o izvršenju PKDP. Slijedom navedenog, izvorni plan i rebalans su iskazani u istom stupcu broj 3.

Nadalje, sukladno novom Pravilniku, obrazloženje posebnog dijela više nije sastavni dio ovog izvještaja.

Ovaj Polugodišnji izvještaj o izvršenju Financijskog plana za 2024. Instituta za vode Josip Juraj Strossmayer (u nastavku: Institut) za razdoblje siječanj – lipanj 2024. izrađen je sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna.

Temeljem članka 52., stavak 4. Pravilnika o polugodišnjem i godišnjem izvještaju o izvršenju proračuna i financijskog plana proračunski korisnik dužan je upravljačkom tijelu, u skladu s aktima kojima je uređen rad proračunskog korisnika, dostaviti prijedlog polugodišnjeg izvještaja o izvršenju financijskog plana za proteklo razdoblje na usvajanje do 31. srpnja tekuće proračunske godine.

Vlada Republike Hrvatske na temelju članka 212. stavka 1. Zakona o vodama (NN 66/19. i 84/21.), je na sjednici održanoj 23. prosinca 2021. donijela Uredbu o osnivanju Instituta za vode

»Josip Juraj Strossmayer«.

Trgovački sud u Zagrebu objavljuje upis osnivanje ustanove, u Sudski registar proveden po rješenju pod poslovnim brojem Tt-22/5339-3 od 21. veljače 2022.

Izmjenama i dopunama državnog proračuna (Narodne novine 62/2022) uvršten je kao Organizacijska klasifikacija GLAVA šifra 07780 u okviru Razdjela Ministarstva gospodarstva i održivog razvoja.

Dana 10.06.2022. Institut je upisan u Registar proračunskih i izvanproračunskih korisnika RKP broj: 52469.

Financijski plan Instituta za 2024., u okviru Državnog proračuna za 2024. (NN 149/23) sadrži prihode i rashode u iznosu od 9.057.000,00 EUR.

U svibnju 2024. godine došlo je do statusne promjene Instituta za vode, uključujući prelazak iz Ministarstva gospodarstva u nadležnost Ministarstva zaštite okoliša i zelene tranzicije, odnosno promjene Organizacijske klasifikacije GLAVA šifra 077820 u okviru Razdjela Ministarstva zaštite okoliša i zelene tranzicije.

# PRIHODI I RASHODI

Sukladno članku 212. stavak 3. Zakona o vodama (NN 66/19 i 84/21) i člankom 14. stavkom

5. Uredbe o osnivanju Instituta za vode „Josip Juraj Strossmayer“ sredstva za financiranje poslovanja Instituta osiguravaju se iz financijskog plana Hrvatskih voda i planirana su na izvoru 52 Ostale pomoći i to u okviru skupine ekonomske klasifikacije Pomoći iz inozemstva i od subjekata unutar općeg proračuna iznosu od 9.057.000,00 EUR za 2024. godinu. Isti su ostvareni u iznosu od 4.528.500,00 EUR odnosno sa indeksom od 50,00 planiranih sredstava.

Ostvarenje ukupnih rashoda Instituta za prvo polugodište 2024. iznosi 2.676.777,72 EUR. Ostvarenje istih prema ekonomskoj klasifikaciji na razini skupine u okviru: rashoda za zaposlene iznosi 807.955,78 EUR, materijalnih rashoda iznosi 1.793.590,17 EUR, te rashoda za nabavu nefinancijske imovine iznosi 75.231,77 EUR.

Rashodi poslovanja planirani su u iznosu od 8.622.000,00 EUR a izvršeni u iznosu od 2.601.545,95 EUR odnosno sa 30,17 % planiranih sredstava.

Rashodi za zaposlene osim plaća zaposlenika uključuju i troškove darova i nagrada te su ostvareni u iznosu od 807.955,78 EUR odnosno 47,21 % plana. Institut na dan 30.06.2024. ima 52 zaposlena.

Materijalni rashodi ostvareni su sa 25,99 % plana odnosno u iznosu od 1.793.590,17 EUR, od čega su značajni rashodi za materijal i energiju koji su izvršeni u iznosu od 364.093,72 EUR odnosno sa postotnim indeksom od 58,16 planiranih sredstava.

U navedenim troškovima najveći udio od 95,23 % odnosi se na rashode za materijal i dijelove za tekuće i investicijsko održavanje u iznosu od 204.749,74 EUR za nabavu materijala i dijelova neophodnih za redovito održavanje i servisiranje opreme u laboratorijima.

Troškovi materijala i sirovina za rad koji su utrošeni u iznosu od 60.492,69 EUR i čine 46,53

% rashoda za materijal i energiju, obuhvaćaju troškove za redoviti laboratorijski rad Glavnog laboratorija za vode (nabavljene su anorganske i organske kemikalije, standardi za plinsku i

tekućinsku kromatografiju, otapala kromatografske čistoće, certificirani referentni standardi, tehnički plinovi).

Ostali troškovi vezani za poslovanje Instituta iznose 7.058,83 EUR i čine 18,19 % rashoda za materijal i energiju.

Rashodi za usluge iznose 1.325.428,69 EUR što čini 22,23 % planiranih rashoda za usluge.

U okviru rashoda za usluge od materijalno značajnih stavki evidentirani su i rashodi tekućeg i investicijskog održavanja u iznosu 228.172,36 EUR za potrebe održavanja različite laboratorijske analitičke opreme, uređaja za pripremu uzoraka, laboratorijskih perilica, uređaja za pripremu čiste i super čiste vode, umjeravanje elektroda, vaga, utega i termometara, održavanje sustava plinske stanice čistih plinova plinske stanice za proizvodnju dušika i sintetskog zraka, održavanje laboratorijskog informacijskog sustava koje uključuje integraciju instrumenata, servis i popravak terenskih vozila, održavanja zgrada, sustava tehničke zaštite, strojarske opreme, neutralizacijske jame, agregata, plinskih instalacija Glavnog laboratorija za vode, službe u Zagrebu i službe u Šibeniku i čine 52,94 % planiranih sredstava.

Institut provodi dio monitoringa iz Zakona o vodama tako da poslove praćenja stanja voda- monitoring (praćenje kakvoće kopnenih površinskih voda, podzemnih voda te prijelaznih i priobalnih voda) temeljem zahtjeva EU direktiva (Okvirna direktiva o vodama te ostale vodne direktive), provodi djelom kroz aktivnost Glavnog laboratorija za vode te kroz ugovore sa vanjskim ovlaštenim laboratorijima i znanstvenim institucijama. Upravo potraživanja suradničkih laboratorija i znanstvenih institucija predstavljaju najveći dio troška materijalnih rashoda koji su evidentirani na Ostalim uslugama i ostvareni u iznosu od 919.935,60 EUR odnosno 17,88 % planiranih sredstava.

Temeljem prethodno spomenutih ugovora sa suradničkim i znanstvenim institucijama koji pokrivaju cijelo područje Republike Hrvatske provedena su uzorkovanja površinskih, podzemnih te prijelaznih i priobalnih voda te prateće analize uzoraka voda na fizikalno- kemijske, kemijske i mikrobiološke pokazatelje; uzorkovanja, izolacije i determinacije bioloških elemenata kakvoće (makrozoobentos, fitobentos, makrofita, i ribe) te analize identifikacije opasnih tvari u uzorcima sedimenata i biote na trend postajama površinskih kopnenih voda.

Sredstva su utrošena i za potrebe međulaboratorijskih poredbenih ispitivanja.

Rashodi za nabavu nefinancijske imovine izvršeni su u iznosu od 75.231,77 EUR odnosno 17,29 % planiranih sredstava za 2024. godinu.

Početkom 2024. kako bi se osigurali osnovni uvjeti za rad Instituta nabavljena su računala i računalna oprema te uredski namještaj u ukupnom iznosu od 22.453,96 EUR i medicinska i laboratorijska oprema u iznosu 48.572,25 EUR.

# PRIMICI I IZDACI

Institut u 2024. godini nije planirao/ostvario primitke od financijske imovine i zaduživanja kao ni izdatke za financijsku imovinu i otplate zajmova tako da obrazloženje Računa financiranja nije primjenjivo.

# PRIJENOS SREDSTAVA IZ PRETHODNE GODINE

Sukladno Zakonu o proračunu i Zakonu o izvršavanju državnog proračuna namjenski prihodi i primici te vlastiti prihodi koji nisu iskorišteni u prethodnoj proračunskoj godini prenose se u proračun tekuće godine na zahtjev proračunskog korisnika.

Temeljem članka 14. Zakona o izvršavanju Državnog proračuna Republike Hrvatske za 2024. (NN 149/23), proračunski korisnici dužni su Zahtjev za prijenos neutrošenih prihoda dostaviti Ministarstvu financija kako bi neutrošeni prihodi bili raspoloživi za korištenje.

Slijedom navedenog, neutrošeni prihodi Instituta iz 2023. u iznosu od 1.947.367,92 EUR preneseni su u 2024.

# POSEBNI IZVJEŠTAJI

S obzirom da se Institut u izvještajnom razdoblju nije zaduživao na domaćem i stranom tržištu novca i kapitala, nije koristio sredstava fondova Europske unije, nije davao zajmove i nema potraživanjima po danim zajmovima, nema potraživanja i dospjelih obveza niti potencijalnih obveza po osnovi sudskih sporova, posebni izvještaji iz članka 46. Pravilnika o polugodišnjem i godišnjem izvještaju o izvršenju proračuna i financijskog plana, ne prilažu se uz ovaj Polugodišnji izvještaj o izvršenju financijskog plana Instituta.

# STANJE OBVEZA

Stanje obveza na dan 30.06.2024. iznosi 295.139,73 EUR i klasificirane su kao nedospjele obveze.

Pod grupom međusobne obveze subjekata općeg proračuna iskazan je iznos od 1.819,13 EUR i odnosi se na obveze proračunskih korisnika za povrat u proračun – HZZO.

Nedospjele obveze za rashode poslovanja iznose 293.320,60 EUR.